হেযবুত তওহীদের প্রতীকটির মধ্যে পাঁচটি অংশ রয়েছে যা হেযবুত তওহীদের কর্মসূচির পাঁচটি দফার প্রতিনিধিত্ব করে। পাঁচটি অংশ হচ্ছে যথাক্রমে কাবা, রওজা মোবারক, কোর’আন, হেযবুত তওহীদের নাম ও তরবারি। কাবা: কাবা হচ্ছে ঐক্যের প্রতীক। আকীদাগতভাবে বা ধারণাগতভাবে সমস্ত মানবজাতি মূলত এক জাতি। তাদের উৎস এক। তারা একই স্রষ্টার সৃষ্টি। তারা একই পিতামাতা আদম-হাওয়ার সন্তান। কালক্রমে তারা বিভিন্ন জায়গায় ছড়িয়ে ছিটিয়ে পড়ে। ভৌগোলিক এবং আবহাওয়াগত কারণে তাদের রং ভাষার বৈচিত্র্য সৃষ্টি হয়। কিন্তু তারা মূলত একজাতি। এই একক জাতিসত্তাকে স্মরণ করিয়ে দিতে, হাশরের দিনে সবার একত্রিত সমাবেশকে স্মরণ করিয়ে দিতে এবং মানবজাতিকে চূড়ান্তরূপে সত্যের পক্ষে ন্যায়ের পক্ষে ঐক্যবদ্ধ করার জন্য আল্লাহ একটা জায়গা নির্ধারণ করে দেন। সেই জায়গা হল পবিত্র কাবা। এটা হল সমস্ত মানবজাতির ঐক্যবদ্ধ হওয়ার জায়গা। মুসলিম নামক জাতিটি বর্তমানে শতধাবিচ্ছিন্ন হলেও তারা প্রত্যেকে সেই কাবার দিকে ফিরেই পাঁচ ওয়াক্ত সালাহ (নামাজ) কায়েম করে এবং বছরের একটি নির্দিষ্ট সময়ে তাদের সমর্থ ব্যক্তিরা হজ্বের উদ্দেশে সেখানে একত্রিত হয়ে কাবাকে কেন্দ্র করে তাওয়াফ করে। হেযবুত তওহীদ সমগ্র মানবজাতিকে আল্লাহর তওহীদের ভিত্তিতে অর্থাৎ ন্যায়ের পক্ষে সমস্ত অন্যায়ের বিরুদ্ধে ঐক্যবদ্ধ করার জন্য সংগ্রাম করছে। শান্তি প্রতিষ্ঠার জন্য আল্লাহ প্রদত্ত কর্মসূচির প্রথম দফাটিই হচ্ছে এই ঐক্য। হেযবুত তওহীদের প্রতীকের কাবা এই মহত্তম ঐক্যকেই নির্দেশ করে।